
ДО 

ОБЩИНСКИ СЪВЕТ ЗЛАТОГРАД
ПРЕДЛОЖЕНИЕ
от Мирослав Митков Янчев – Кмет на Община Златоград
Относно: Създаване на общинска Комисия по безопасност на движението по пътищата в Община Златоград 
        
УВАЖАЕМИ  ГОСПОЖИ И ГОСПОДА ОБЩИНСКИ СЪВЕТНИЦИ,
В началото на годината бяха приети промени в Закона за движение по пътищата (ЗДвП) (обн. ДВ, бр. 23 от 2021 г.), в сила от 19.03.2021 г. С тях се регламентират правомощията на председателя на Държавна агенция "Безопасност на движението по пътищата" (ДАБДП), свързани с реализирането на държавната политика по БДП, и се вменяват задължения на кметовете на общини по организиране, координация и контрол на мерките по БДП на общинско ниво. 

Съгласно чл. 167в от ЗДвП кметовете на общини:

· организират, координират, ръководят и контролират изпълнението на политиката по безопасност на движението по пътищата на общинско ниво;

· планират и докладват изпълнението на мерки за подобряване на безопасността на движението по пътищата в общината, като изготвят годишни общински програми и доклади съгласно Националната стратегия за безопасност на движението по пътищата в Република България, плановете за действие за нейното изпълнение и методическите указания на председателя на ДАБДП;

· отговарят за финансовото обезпечаване на мерките в общинските програми.

Промените в ЗДвП създават задължение за кметовете на общини с население над 30 000 жители да сформират общински комисии по безопасност на движението по пътищата (ОбщКБДП). 

По отношение на общините с население под 30 000 души, ОбщКБДП се сформират с решение на съответния общински съвет по предложение от кмета на общината, както и по мотивирано предложение на председателя на ДАБДП. При взимане на решение за сформиране на ОбщКБДП за общините с население под 30 000 души следва да бъде отчетено наличието на интензивен трафик в съответната община, местоположението й като туристическа дестинация, рисковете, водещи до повишаване вероятността и/или влиянието от настъпване на пътнотранспортни произшествия, както и други обстоятелства, имащи отношение към БДП. В тази връзка ДАБДП счита за препоръчително, например, черноморските общини и общините с курорти, които са с население под 30 000 души, но се отличават с интензивен трафик през летния/зимен сезон, да анализират допълнително необходимостта от сформиране на ОбщКБДП. 

Важен акцент в посочените законови промени е разпоредбата на чл. 167в, ал. 4 от ЗДвП, съгласно която ОбщКБДП извършват своята дейност в съответствие с правила, утвърдени от председателя на ДАБДП. Мотивите за въвеждане на посочената нормативна уредба е посредством разработването на единни общи правила за дейността и организацията на работа на ОбщКБДП да се въведе унифициран подход. По този начин ще се синхронизира съставът и ще се уеднаквят процедурите във връзка с дейността на ОбщКБДП, което се очаква да доведе до подобряване на тяхната ефективност и възможност за сравнимост на резултатите от прилагането на мерките по БДП на ниво община. Това ще подпомогне комуникацията между заинтересованите институции и ще улесни процесите на планиране, отчитане и проследяване на изпълнението на политиката, свързана с БДП по места.

Председателят на ДАБДП е утвърдил Правила за дейността и организацията на работа на ОбщКБДП със своя Заповед № З-43 от 31.08.2021г. В чл.4 от тях е посочени и длъжностния състав на комисията. Поименният състав на ОбщКБДП се определя със заповед на кмета.
Досега съществуващите общински комисии имаха законово основание § 1а от допълнителните разпоредби на Закона за движение по пътищата, която разпоредба отпадна с последните промени. 
Пред Община Златоград стои въпросът дали да се създаде Общинска комисия по безопасност на движението, съгласно новите нормативни изисквания. В качеството си на Кмет на Община Златоград, предлагам в Община Златоград да бъде създадена такава комисия, която да разглежда темата за безопасност на движението по пътищата на общинско ниво. Комисията да има възможност за противодействие на пътнотранспортни травматизъм и да предлага за реализиране инициативи, насочени към опазване на човешкия живот и здраве на пътя, които са от голямо значение в грижата за общественото благосъстояние.
Предвид гореизложеното, предлагам следния ПРОЕКТ за
РЕШЕНИЕ:

На основание чл.167в, ал.2 от Закона за движение по пътищата, Общински съвет Златоград

РЕШИ:

1. Създава Общинска комисия по безопасност на движението по пътищата на Община Златоград.

2. Възлага изпълнение на настоящото решение на Кмета на Община Златоград в съответствие с Правилата, утвърдени от Председателя на Държавна агенция „Безопасност на движението по пътещата“.

Приложение: Правила за дейността и организацията на работа на ОбщКБДП, утвърдени със  Заповед № З-43 от 31.08.2021г. на Председателя на ДАБДП.
С уважение, 
МИРОСЛАВ ЯНЧЕВ

Кмет на Община Златоград
Изготвил:

Инж.Елка  Чаушева
Секретар на Община Златоград
Съгласувал:

Златка Цекова

Директор на Дирекция АПО, ОС и земеделие,

Той и юрисконсулт




В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

